Wes-Kaap: Kommer oor prys van gebottelde waterArgieffoto Die parlementêre portefeuljekomitee vir handel en nywerheid het Woensdag sy kommer uitgespreek oor “gewetenlose handelaars” wat glo die prys van gebottelde water verhoog het om na bewering te baat by die droogtekrisis wat die Wes-Kaap in die gesig staar. Joanmariae Fubbs, voorsitter van die portefeuljekomitee, het in ŉ verklaring gesê die komitee beoog om Rob Davies, minister van handel en nywerheid, en die Nasionale Verbruikerskommissie by die saak te betrek deur te versoek dat die prys van gebottelde water tydelik gevries word. Fubbs het gesê wanneer die droogtekrisis in die Wes-Kaap in ag geneem word, is enige prysverhoging van gebottelde water “uitbuiting”. “Die huidige prysverhoging vir gebottelde water deur sommige gewetenlose entrepreneurs kom neer op uitbuiting van die armes en die mees kwesbare inwoners, en dit verteenwoordig boonop nie waarvoor die Grondwet staan nie,” het sy gesê. Sy het gesê Fubbs en die Verbruikerskommissie moet vinnig optree om te verseker dat sulke “onregverdige sakepraktyke” nie suksesvol sal wees nie. Die ANC én die DA het intussen ook hul stemme by die debat gevoeg en vir “ingryping” geëis. “In beginsel vra ons vir ingryping sodat iets gedoen kan word om te verseker dat die gewone prys van gebottelde water nie verhoog word sonder dat die verbruikers, veral die mees kwesbares, in ag geneem word nie,” het Adrian Williams van die ANC gesê. Ghalieb Cachalia, DA-LP, het gesê maatreëls moet in plek gestel word om te verseker dat sulke “onregverdige handel” nie die armstes benadeel nie. Die DA het Dinsdag aangekondig dat Dag Zero, met verwysing na wanneer die stad se krane amptelik leeg sal loop, met vier dae aangeskuif is tot op 16 April danksy Kapenaars se waterbesparingspogings die afgelope paar dae. Volgens Mmusi Maimane, leier van die DA, is die stad se daaglikse watergebruik van 580 miljoen ℓ tot 540 miljoen ℓ verminder. Hy het gesê die stad sal Dag Zero moontlik heeltemal vryspring indien die daaglikse watergebruik tot 450 miljoen ℓ per dag verminder word. Kaapse gesinne sal vanaf Donderdag met so min as 50 ℓ per persoon per dag oor die weg moet kom.